पाएं अपने शहर की ताज़ा ख़बरें और फ्री ई-पेपरडाउनलोड करें
लाल कृष्ण आडवाणी ने मध्य प्रदेश के मुख्यमंत्री शिवराज सिंह चौहान की तारीफ़ की तो कांग्रेस ने इसे मोदी से जोड़कर भाजपा में गृहयुद्ध कहकर चुटकी ली. लेकिन अब भाजपा अध्यक्ष ने इस पर सफ़ाई पेश की है.
सोमवार को हैदराबाद में भाजपा अध्यक्ष राजनाथ सिंह ने कहा कि आडवाणी के बयान को गलत समझा गया है. उन्होंने कहा, \"इसमें कोई संदेह नहीं कि इस समय देश के सबसे लोकप्रिय नेता नरेंद्र मोदी हैं.\"
उधर शिवराज सिंह ने भी इस पूरे मामले में खुद भी सफ़ाई दी है. चौहान का कहना था कि आडवाणी जी ने किसी एक व्यक्ति की तारीफ़ नहीं की बल्कि भाजपा के सभी मुख्यमंत्रियों की तारीफ की है.
बयान पर मीडिया में सफ़ाई देते हुए शिवराज सिंह चौहान ने कहा, “आडवाणी जी ने हमारी कार्य शैली की प्रशंसा की है. उन्होंने ये भी कहा कि हम सब जो काम कर रहे हैं उसके सहारे पार्टी की पूरी टीम देश को आगे ले जाएगी. मुझसे सीनियर तो मोदी जी भी हैं रमन सिंह जी भी हैं. मैं तो नंबर एक या दो तो छोड़िए नंबर तीन में भी नहीं हूं.”\'मोदी बनाम चौहान\'
दरअसल, भारतीय जनता पार्टी के वरिष्ठ नेता लालकृष्ण आडवाणी ने मध्य प्रदेश के मुख्य मंत्री शिवराज सिंह चौहान की तारीफ़ की तो ख़बरें उड़ीं कि ये चौहान को नरेंद्र मोदी के मुकाबले खड़ा करने की आडवाणी की कोशिश है.
कांग्रेस पार्टी ने इस बयान और इससे निकल रहे मतलब की खिल्ली उड़ाई और कहा कि भाजपा में प्रधानमंत्री पद के लिए \'गृह युद्ध\' चल रहा है तो वहीं भाजपा को आडवाणी के इस बयान पर सफ़ाई देनी पड़ रही है.
कांग्रेस का बयान वरिष्ठ भाजपा नेता लाल कृष्ण आडवाणी के उस भाषण के बाद आया था, जिसमें उन्होंने मध्यप्रदेश के मुख्यमंत्री शिवराज सिंह की तुलना पूर्व प्रधानमंत्री अटल बिहारी वाजपेयी से की थी.
आडवाणी ने कहा था, “जैसे अटल बिहारी वाजपेयी विकास की कई योजनाओं को लागू करने के बाद भी नम्र बने रहे और घमंड से दूर रहे. उसी तरह शिवराज सिंह चौहान ने भी मध्यप्रदेश जैसे “बीमारू” राज्य की तस्वीर बदल दी.\"
आडवाणी के इस बयान को राजनीतिक हलकों में गुजरात के मुख्यमंत्री नरेन्द्र मोदी के खिलाफ माना गया.
नरेंद्र मोदी फिलहाल भाजपा की तरफ से प्रधानमंत्री पद के सबसे तगड़े दावेदार माने जा रहे हैं.कांग्रेस की चुटकी
आडवाणी के इस बयान पर सूचना और प्रसारण मंत्री मनीष तिवारी ने चुटकी लेते हुए ट्विटर पर लिखा,“ भाजपा बनाम आडवाणी जी. चौहान जी बनाम मोदी बनाम राजनाथ बनाम सुषमा बनाम जेटली बनाम गडकरी जी. आरएसएस बनाम भाजपा—परिवार में गृहयुद्ध है जी.”
लेकिन भारतीय जनता पार्टी के अध्यक्ष राजनाथ सिंह का कहना है कि इस मामले को लेकर पार्टी में कोई शीत युद्ध नहीं चल रहा है. लेकिन उन्होंने ये भी कहा कि नरेंद्र मोदी काफ़ी लोकप्रिय नेता हैं.विरोधाभासी बयान
प्रधानमंत्री पद के दावेदार को लेकर पार्टी नेताओं के विरोधाभासी बयान भी आते रहते हैं.
पार्टी अध्यक्ष राजनाथ सिंह पहले भी कह चुके हैं, “मोदी की लोकप्रियता को लेकर कोई सवाल नहीं उठाया जा सकता. पार्टी शीघ्र ही प्रधानमंत्री पद के दावेदार का नाम जाहिर करेगी. ”
जबकि लोकसभा में विपक्ष की नेता सुषमा स्वराज का कहना था, “देश और पार्टी चलाने के लिए अनुभव और दृष्टिकोण की जरूरत पड़ती है. और आडवाणी जी में वो काबिलियत है.”
खुद सुषमा स्वराज के बारे में भाजपा के सहयोगी दल शिवसेना ने कहा था कि हम ये मानते हैं कि वो प्रधानमंत्री बनने लायक हैं.
दूसरे सहयोगी दल जद(यू) ने पहले ही मांग की है कि भाजपा को पीएम प्रत्याशी का नाम जाहिर करना चाहिए.
(बीबीसी हिन्दी के एंड्रॉएड ऐप के लिए आप यहाँ क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn